Discovery, VF Plus praat oor aandeleskema | Maroela Media
Die VF Plus het gesê senior bestuurslui van Discovery het met die party in gesprek getree nadat laasgenoemde sterk kritiek uitgespreek het teen Discovery se plan om wittes van ŉ aandeleskema uit te sluit.
Adv. Anton Alberts, VF Plus-voorsitter, het gesê die gesprekke is daarop gemik om ŉ werkbare, alternatiewe plan te vind. Volgens Alberts het Discovery ook onderneem om die skerp verhoging in die skema se KeyCare Plus-plan deel van die gesprekke te maak.
Luidens mediaberigte heers groot ongelukkigheid onder lede van die skema, wat baie bejaardes en pensioenarisse insluit, oor ŉ beweerde premieverhoging van sowat 47% vanaf aanstaande jaar.
“Dié buitensporige verhoging, veral vir ŉ skema wat ŉ groot persentasie pensioenarisse as lede het, is onaanvaarbaar hoog en talle lede sal dit bloot nie kan bekostig nie. Dit, tesame met die groot openbare weerstand teen Discovery se plan om wittes van hul nuwe bank se aandeleskema uit te sluit, kan die maatskappy ŉ ernstige knou toedien.”
Alberts het gesê die VF Plus is tevrede met die erns en goeie voorneme waarmee Discovery sy gesprek oor die aangeleentheid benader. “Ons sal saam met die maatskappy werk om ŉ oplossing tot voordeel van al sy kliënte te vind.”
Volgens Alberts is dit die VF Plus se siening dat dit wesenlik ŉ goeie idee is om ŉ nuwe bank te stig aangesien dit gesonde kompetisie in die bankwese sal aanhelp.
“Die party se boodskap aan Discovery is nogtans dat hy nie moet vergeet nie wie sy eerste kliënte was en wie die maatskappy gehelp het om ŉ finansiële reus te word. Discovery het vandag kliënte van alle rasse en agtergronde. Al hierdie mense is belangrik en die VF Plus sal alles in sy vermoë doen om met sinvolle gesprekvoering by te dra om ŉ wen-wen-situasie vir al die betrokkenes te skep.”
Die vakbond Solidariteit en burgerregte-organisasie AfriForum het ook kapsie gemaak teen Discovery se voorneme om net vir swart kliënte aandele aan te bied.
Klaar te laat vir praat!
Ek het klaar my bande met hulle verbreek.
Net besig om te kyk of Discovery nie op die een of ander manier (indirek) ingesluit is by skemas / firmas / instansies wat ek tans oorweeg nie. As daar n skaduwee van Discovery iewers in hulle besigheid is, sal ek verder soek. Genoeg is genoeg.
Asseblief Afriforum/Solidariteit help ons om ‘n ander goedkoper mediesefonds te kry. Pensionaris en kan nie die verhoging bekostig nie.
Kom ek voorspel die gaan niks help nie. Discovery speel vir tyd. En dit is net ‘n rook skerm.
NEE DANKIE! As ek te wit is is my geld ook te wit tatta Discovery
Te laat!! Klaar gekanselleer en is vanaf 1 Januarie by n mediese fonds wat nie n probleem met my velkleur het nie!!!